Il-kopresidenti tal-Kumitat Konġunt UE-Renju Unit – il-Viċi President tal-Kummissjoni Ewropea Maroš Šefčovič u l-Kanċillier tar-Renju Unit tad-Dukat ta' Lancaster, l-Onorevoli Michael Gove – ilbieraħ kellhom laqgħa politika biex jindirizzaw il-kwistjonijiet pendenti relatati mal-implimentazzjoni tal-Ftehim dwar il-Ħruġ. Huwa essenzjali li jiġi żgurat li l-Ftehim dwar il-Ħruġ, b'mod partikolari l-Protokoll dwar l-Irlanda u l-Irlanda ta' Fuq, ikun kollu kemm hu operattiv fi tmiem il-perjodu ta' tranżizzjoni, jiġifieri mill-1 ta' Jannar 2021. Il-Protokoll jipproteġi l-Ftehim tal-Ġimgħa l-Kbira (ta' Belfast) fid-dimensjonijiet kollha tiegħu, filwaqt li jżomm il-paċi, l-istabbiltà u l-prosperità fil-gżira tal-Irlanda. Wara ħidma intensiva u kostruttiva matul dawn l-aħħar ġimgħat mill-UE u r-Renju Unit, iż-żewġ kopresidenti issa jistgħu jħabbru l-qbil tagħhom fil-prinċipju dwar il-kwistjonijiet kollha, b'mod partikolari rigward il-Protokoll dwar l-Irlanda u l-Irlanda ta' Fuq. Intlaħaq ftehim fil-prinċipju fl-oqsma li ġejjin, fost l-oħrajn dwar: il-postijiet ta' kontroll fuq il-fruntiera/il-punti ta' dħul speċifikament għall-kontrolli fuq l-annimali, il-pjanti u l-prodotti derivati, id-dikjarazzjonijiet tal-esportazzjoni, il-forniment ta' mediċini, il-forniment ta' laħam imkessaħ, u prodotti oħra tal-ikel għas-supermarkets, u kjarifika dwar l-applikazzjoni tal-għajnuna mill-Istat skont it-termini tal-Protokoll. Il-partijiet laħqu wkoll ftehim fil-prinċipju rigward id-deċiżjonijiet li l-Kumitat Konġunt għandu jieħu qabel l-1 ta' Jannar 2021. B'mod partikolari, dawn jikkonċernaw l-arranġamenti prattiċi rigward il-preżenza tal-UE fl-Irlanda ta' Fuq meta l-awtoritajiet tar-Renju Unit jimplimentaw il-verifiki u l-kontrolli skont il-Protokoll, il-kriterji li għandhom jiġu ddeterminati biex il-merkanzija titqies li “mhix ta' riskju” biex tidħol fl-UE meta tgħaddi mill-Gran Brittanja għall-Irlanda ta' Fuq, l-eżenzjoni tas-sussidji agrikoli u tas-sajd mir-regoli dwar l-għajnuna mill-Istat, it-tlestija tal-lista ta' presidenti tal-bord ta' arbitraġġ għall-mekkaniżmu tas-soluzzjoni għat-tilwim sabiex il-bord tal-arbitraġġ ikun jista' jibda jaħdem mis-sena d-dieħla, kif ukoll il-korrezzjoni ta' żbalji u ommissjonijiet fl-Anness 2 tal-Protokoll. Fid-dawl ta' dawn is-soluzzjonijiet miftiehma b'mod reċiproku, ir-Renju Unit se jirtira l-klawżoli 44, 45 u 47 tal-Abbozz ta' Liġi dwar is-Suq Intern tar-Renju Unit mingħajr ma jintroduċi l-ebda dispożizzjoni simili fl-Abbozz ta' Liġi dwar it-Tassazzjoni. Dan il-ftehim, fil-prinċipju, u l-abbozzi tat-testi li jirriżultaw issa se jkunu soġġetti għall-proċeduri interni rispettivi fl-UE u fir-Renju Unit. Ġaladarba dan isir, tissejjaħ il-ħames laqgħa regolari tal-Kumitat Konġunt UE-Renju Unit biex dawn jiġu adottati formalment. Dan se jsir fil-jiem li ġejjin u qabel tmiem is-sena.